title: Sklep Sveta z dne 20. junija 2011 o odobritvi Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje v imenu Evropske unije

text:
               22.7.2011

               SL

               Uradni list Evropske unije

               L 191/1

         SKLEP SVETA
   z dne 20. junija 2011
   o odobritvi Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje v imenu Evropske unije
   (2011/443/EU)
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije in zlasti člena 43 Pogodbe v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju soglasja Evropskega parlamenta,
   ob upoštevanju naslednjega:

               (1)

               Evropska unija je pristojna za sprejemanje ukrepov za ohranjanje in upravljanje ribolovnih virov in nadzor nad njimi; pristojna je tudi za sklepanje sporazumov s tretjimi državami in v okviru mednarodnih organizacij.

               (2)

               Evropska unija je pogodbenica Konvencije Združenih narodov o pomorskem mednarodnem pravu z dne 10. decembra 1982, ki od vseh članic mednarodne skupnosti med drugim zahteva, da sodelujejo pri upravljanju in ohranjanju morskih bioloških virov.

               (3)

               Evropska unija je pogodbenica Sporazuma iz leta 1995 o izvajanju določb Konvencije Združenih narodov o pomorskem pravu v zvezi z ohranjanjem in upravljanjem čezconskih staležev rib in izrazito selitvenih staležev rib, ki je začel veljati 11. decembra 2001.

               (4)

               Na šestintrideseti seji konference Organizacije ZN za prehrano in kmetijstvo (FAO), ki je potekala v Rimu med 18. in 23. novembrom 2009, je bil v skladu z odstavkom 1 člena XIV ustanovne listine FAO odobren Sporazum o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (Sporazum), ki se ga je predložilo članicam FAO.

               (5)

               Sporazum je bil v imenu Evropske skupnosti podpisan 22. novembra 2009, s pridržkom njegove poznejše sklenitve.

               (6)

               Unija je pomembna udeleženka v mednarodnem ribištvu in eden glavnih svetovnih trgov za ribiške proizvode ter je v njenem interesu imeti učinkovito vlogo pri izvajanju Sporazuma in Sporazum odobriti.

               (7)

               Zato bi bilo treba Sporazum odobriti –

         SPREJEL NASLEDNJI SKLEP:
   Člen 1
   Sporazum o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (v nadaljnjem besedilu: Sporazum) se odobri v imenu Unije.
   Besedili Sporazuma in Izjave v zvezi s pristojnostmi Unije sta priložena temu sklepu.
   Člen 2
   Predsednik Sveta imenuje osebo(-e), pristojno(-e), da v imenu Unije deponira(-jo) listino o odobritvi pri generalnem direktorju Organizacije Združenih narodov za prehrano in kmetijstvo, ki opravlja funkcijo depozitarja Sporazuma v skladu s členom 26 Sporazuma, skupaj z Izjavo o pristojnostih Unije.
   Člen 3
   Ta sklep začne veljati z dnem sprejetja.

      V Luxembourgu, 20. junija 2011

            Za Svet

            Predsednik

         MATOLCSY Gy.

   IZJAVA O PRISTOJNOSTI EVROPSKE UNIJE GLEDE ZADEV, KI JIH UREJA SPORAZUM O UKREPIH DRŽAVE PRISTANIŠČA ZA PREPREČEVANJE NEZAKONITEGA, NEPRIJAVLJENEGA IN NEREGULIRANEGA RIBOLOVA, ZA ODVRAČANJE OD NJEGA TER ZA NJEGOVO ODPRAVLJANJE
   (Izjava na podlagi točke (a) člena 28(2) Sporazuma)

               1.

               Točka (a) člena 28(2) Sporazuma določa, da kadar je organizacija za regionalno gospodarsko združevanje usposobljena za vse zadeve, ki jih ureja ta sporazum, pri podpisu ali pristopu takšna organizacija poda izjavo v ta namen.

               2.

               Na podlagi točke (h) člena 1 „organizacija za regionalno gospodarsko združevanje“ pomeni organizacijo za regionalno gospodarsko združevanje, na katero so njene države članice prenesle pristojnost glede zadev, ki jih zajema ta sporazum, vključno s pristojnostjo za sprejemanje odločitev, ki so v zvezi z navedenimi zadevami zavezujoče za njene države članice.

               3.

               Evropska unija se v skladu z zgoraj citiranim členom pojmuje kot organizacija za regionalno gospodarsko združevanje.

               4.

               Zato Evropska unija izjavlja, da:

                           (i)

                           ima pristojnost za vse zadeve, ki jih ureja ta sporazum;

                           (ii)

                           zato njene države članice ne postanejo pogodbenice, kar ne velja za njihova območja, za katera ni odgovorna.
                           Trenutno so države članice Evropske unije: Kraljevina Belgija, Republika Bolgarija, Češka republika, Kraljevina Danska, Zvezna republika Nemčija, Republika Estonija, Irska, Helenska republika, Kraljevina Španija, Francoska republika, Italijanska republika, Republika Ciper, Republika Latvija, Republika Litva, Veliko vojvodstvo Luksemburg, Republika Madžarska, Republika Malta, Kraljevina Nizozemska, Republika Avstrija, Republika Poljska, Portugalska republika, Romunija, Republika Slovenija, Slovaška republika, Republika Finska, Kraljevina Švedska, Združeno kraljestvo Velika Britanija in Severna Irska;

                           (iii)

                           Evropska unija sprejema pravice in obveznosti držav v skladu s tem sporazumom.

               5.

               Evropska unija izjavlja, da se v primeru spora iz člena 28(2)(c) Sporazuma uporabijo obveznosti iz navedene določbe v skladu s Pogodbo o ustanovitvi Evropske skupnosti, kakor jo razlaga Evropsko sodišče.

          ---documentbreak---

               22.7.2011

               SL

               Uradni list Evropske unije

               L 191/3

         PREVOD
   SPORAZUM
   o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
   PREAMBULA
   POGODBENICE TEGA SPORAZUMA SO SE –
   GLOBOKO ZASKRBLJENE zaradi nadaljevanja nezakonitega, neprijavljenega in nereguliranega ribolova ter pogubnega učinka, ki ga ima na staleže rib, morske ekosisteme in preživljanje zakonitih ribičev, ter zaradi vedno večje potrebe po zanesljivi preskrbi s hrano na svetovni ravni,
   ZAVEDAJOČ se vloge, ki jo ima država pristanišča pri sprejemanju učinkovitih ukrepov za spodbujanje trajnostne uporabe in dolgoročnega ohranjanja živih morskih virov,
   OB PRIZNAVANJU, da bi morali ukrepi za boj proti nezakonitemu, neprijavljenemu in nereguliranemu ribolovu temeljiti na prvenstveni odgovornosti držav zastave in uporabi vseh razpoložljivih pristojnosti v skladu z mednarodnim pravom, vključno z ukrepi države pristanišča, ukrepi obalne države, ukrepi, povezanimi s trgom, in ukrepi za zagotovitev, da državljani ne podpirajo nezakonitega, neprijavljenega in nereguliranega ribolova ali sodelujejo pri njem,
   OB PRIZNAVANJU, da so ukrepi države pristanišča močno in stroškovno učinkovito sredstvo za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje,
   ZAVEDAJOČ se potrebe po večji usklajenosti na regionalni in medregionalni ravni za boj proti nezakonitemu, neprijavljenemu in nereguliranemu ribolovu z ukrepi države pristanišča,
   OB PRIZNAVANJU pomembnosti hitrega razvoja komunikacijske tehnologije, zbirk podatkov, omrežij in svetovnih evidenc, s katerimi se podpirajo ukrepi države pristanišča,
   OB PRIZNAVANJU potrebe po pomoči državam v razvoju pri sprejemanju in izvajanju ukrepov države pristanišča,
   OB UPOŠTEVANJU pozivov mednarodne skupnosti prek sistema Združenih narodov, vključno z Generalno skupščino Združenih narodov in Odborom za ribištvo pri Organizaciji Združenih narodov za prehrano in kmetijstvo, v nadaljnjem besedilu: FAO, za zavezujoč mednarodni instrument o minimalnih standardih za ukrepe države pristanišča na podlagi mednarodnega akcijskega načrta za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki ga je FAO sprejela leta 2001, in vzorčne sheme ukrepov države pristanišča za boj proti nezakonitemu, neprijavljenemu in nereguliranemu ribolovu, ki jo je FAO sprejela leta 2005,
   OB UPOŠTEVANJU, da lahko države pri izvajanju suverenosti nad pristanišči na svojem ozemlju sprejmejo strožje ukrepe v skladu z mednarodnim pravom,
   OB SKLICEVANJU na ustrezne določbe Konvencije Združenih narodov o pomorskem pravu z dne 10. decembra 1982, (v nadaljnjem besedilu: Konvencija),
   OB SKLICEVANJU na Sporazum o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib z dne 4. decembra 1995, Sporazum o pospeševanju usklajevanja ribiških plovil na odprtem morju z mednarodnimi ukrepi za ohranjanje in upravljanje z dne 24. novembra 1993 in Kodeks odgovornega ribištva, ki ga je FAO sprejela leta 1995,
   OB PRIZNAVANJU potrebe po sklenitvi mednarodnega sporazuma v okviru organizacije FAO na podlagi člena XIV ustanovne listine FAO –
   DOGOVORILE O NASLEDNJEM:
   DEL 1

      SPLOŠNE DOLOČBE

   Člen 1
   Uporaba pojmov
   V tem sporazumu:

               (a)

               „ukrepi za ohranjanje in upravljanje“ pomeni ukrepe za ohranitev in upravljanje ene ali več vrst živih morskih virov, ki se sprejmejo in uporabljajo v skladu z ustreznimi pravili mednarodnega prava, vključno z ukrepi iz Konvencije;

               (b)

               „ribe“ pomeni vse vrste živih morskih virov, predelanih ali ne;

               (c)

               „ribolov“ pomeni iskanje, privabljanje, lociranje, lovljenje, pobiranje ali ulov rib ali kakršno koli dejavnost, za katero se lahko upravičeno pričakuje, da bo imela za posledico najdbo, lociranje, lovljenje, pobiranje ali ulov rib;

               (d)

               „z ribolovom povezane dejavnosti“ pomeni katero koli dejavnost, povezano s podporo ali pripravo na ribolov, vključno z iztovarjanjem, pakiranjem, predelavo, pretovarjanjem ali prevozom rib, ki se niso predhodno iztovorile v pristanišču, ter zagotavljanje osebja, goriva, orodja in drugih sredstev za oskrbo na morju;

               (e)

               „nezakonit, neprijavljen in nereguliran ribolov“ se nanaša na dejavnosti, določene v odstavku 3 Mednarodnega akcijskega načrta za leto 2001 organizacije FAO za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, (v nadaljnjem besedilu: IUU ribolov);

               (f)

               „pogodbenica“ pomeni državo ali organizacijo za regionalno gospodarsko združevanje, ki je privolila, da jo bo ta sporazum zavezoval, in za katero velja Sporazum;

               (g)

               „pristanišče“ vključuje predobalne terminale in druge naprave za iztovarjanje, pretovarjanje, pakiranje, predelavo, oskrbo z gorivom ali obnovitev zalog;

               (h)

               „organizacija za regionalno gospodarsko združevanje“ pomeni organizacijo za regionalno gospodarsko združevanje, na katero so njene države članice prenesle pristojnost glede zadev, ki jih zajema ta sporazum, vključno s pristojnostjo za sprejemanje odločitev, ki so v zvezi z navedenimi zadevami zavezujoče za njene države članice;

               (i)

               „regionalna organizacija za upravljanje ribištva“ pomeni medvladno organizacijo za ribištvo, ali če je to primerno, ureditev, ki ima pristojnost za vzpostavitev ukrepov za ohranjanje in upravljanje, ter

               (j)

               „plovilo“ pomeni kakršno koli plovilo, ladjo druge vrste ali čoln, ki se uporablja, je opremljen za uporabo ali se namerava uporabiti za ribolov ali z ribolovom povezane dejavnosti.

         Člen 2
   Cilj
   Cilj tega sporazuma je z izvajanjem učinkovitih ukrepov države pristanišča preprečevati IUU ribolov, odvračati od njega ter ga odpravljati, s tem pa zagotavljati dolgoročno ohranjanje in trajnostno uporabo živih morskih organizmov in morskih ekosistemov.
   Člen 3
   Uporaba
   1.   Vsaka pogodbenica kot država pristanišča uporablja ta sporazum v zvezi s plovili, ki ne plujejo pod njeno zastavo in ki želijo vstopiti v njena pristanišča ali v eno od njenih pristanišč, razen za:

               (a)

               plovila sosednje države, ki tradicionalno lovijo ribe za hrano, če država pristanišča in država zastave sodelujeta za zagotovitev, da taka plovila ne sodelujejo pri IUU ribolovu in z ribolovom povezanih dejavnostih, ki podpirajo tak ribolov, ter

               (b)

               kontejnerske ladje, ki ne prevažajo rib ali ki prevažajo le ribe, ki so že bile predhodno iztovorjene, če ni jasnih razlogov za sum, da taka plovila sodelujejo pri z ribolovom povezanih dejavnostih, ki podpirajo IUU ribolov.

         2.   Pogodbenica se lahko kot država pristanišča odloči, da tega sporazuma ne uporablja za plovila, ki so jih njeni državljani zakupili izključno za ribolov na območjih pod njeno nacionalno pristojnostjo in na katerih delujejo pod njenim nadzorom. Za taka plovila veljajo ukrepi pogodbenice, ki so tako učinkoviti kot ukrepi, uporabljeni v povezavi s plovili, ki plujejo pod njeno zastavo.
   3.   Ta sporazum se uporablja za ribolov na morskih območjih, ki je nezakonit, neprijavljen in nereguliran, kakor je opredeljeno v členu 1(e) tega sporazuma, in za z ribolovom povezane dejavnosti, ki podpirajo tak ribolov.
   4.   Ta sporazum se uporablja pošteno, pregledno in nediskriminacijsko ter v skladu z mednarodnim pravom.
   5.   Ker je obseg tega sporazuma svetovni in se uporablja za vsa pristanišča, pogodbenice spodbujajo vse druge subjekte k uporabi ukrepov, skladnih z njegovimi določbami. Tisti, ki sicer ne morejo postati pogodbeniki tega sporazuma, lahko izrazijo svojo zavezanost delovanju v skladu z njegovimi določbami.
   Člen 4
   Odnos do mednarodnega prava in drugih mednarodnih instrumentov
   1.   Nič v tem sporazumu ne posega v pravice, pristojnost in obveznosti pogodbenic na podlagi mednarodnega prava. Zlasti se nič v tem sporazumu ne razume tako, da bi vplivalo na:

               (a)

               suverenost pogodbenic v njihovih notranjih, arhipelaških in ozemeljskih vodah ali suverene pravice v njihovem epikontinentalnem pasu in izključnih gospodarskih conah;

               (b)

               to, kako pogodbenice izvajajo suverenost v pristaniščih na svojem ozemlju v skladu z mednarodnim pravom, vključno z njihovimi pravicami do zavrnitve vstopa nanj in sprejetja strožjih ukrepov države pristanišča od tistih, ki so predvideni v tem sporazumu, vključno s takimi ukrepi, ki se sprejmejo v skladu z odločitvijo regionalne organizacije za upravljanje ribištva.

         2.   Pogodbenica z uporabo tega sporazuma ne postane zavezana ukrepom ali odločitvam nobene regionalne organizacije za upravljanje ribištva, katere članica ni, ali jih ne priznava.
   3.   Pogodbenica na podlagi tega sporazuma nikakor ni obvezana, da uveljavi ukrepe ali odločitve regionalne organizacije za upravljanje ribištva, če zadevni ukrepi ali odločitve niso bili sprejeti v skladu z mednarodnim pravom.
   4.   Ta sporazum se razlaga in uporablja v skladu z mednarodnim pravom, pri čemer se upoštevajo veljavna mednarodna pravila in standardi, vključno s tistimi, ki so bili vzpostavljeni prek Mednarodne pomorske organizacije, in drugi mednarodni instrumenti.
   5.   Pogodbenice v dobri veri izpolnjujejo obveznosti, prevzete na podlagi tega sporazuma, in uveljavljajo pravice, priznane v tem sporazumu, tako da pri tem ne gre za zlorabo pravice.
   Člen 5
   Združevanje in usklajevanje na nacionalni ravni
   Vsaka pogodbenica v čim večjem obsegu:

               (a)

               združuje ali usklajuje ukrepe države pristanišča, povezane z ribolovom, s širšim sistemom pomorske inšpekcije;

               (b)

               združuje ukrepe države pristanišča z drugimi ukrepi za preprečevanje IUU ribolova in z ribolovom povezanih dejavnosti, ki podpirajo tak ribolov ob upoštevanju Mednarodnega akcijskega načrta za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki ga je FAO sprejela leta 2001, ter

               (c)

               sprejema ukrepe za izmenjavo informacij med ustreznimi nacionalnimi agencijami in usklajevanje dejavnosti takih agencij pri izvajanju tega sporazuma.

         Člen 6
   Sodelovanje in izmenjava informacij
   1.   Pogodbenice za spodbujanje učinkovitega izvajanja tega sporazuma in ob upoštevanju ustreznih zahtev glede zaupnosti sodelujejo in si izmenjujejo informacije z zadevnimi državami, organizacijo FAO, drugimi mednarodnimi organizacijami in regionalnimi organizacijami za upravljanje ribištva, vključno z ukrepi, ki jih take regionalne organizacije za upravljanje ribištva sprejmejo v povezavi s ciljem tega sporazuma.
   2.   Vsaka pogodbenica v čim večjem obsegu sprejme ukrepe za podporo ukrepom za ohranjanje in upravljanje, ki jih sprejmejo druge države in druge ustrezne mednarodne organizacije.
   3.   Pogodbenice na podregionalni, regionalni in svetovni ravni sodelujejo pri učinkovitem izvajanju tega sporazuma, vključno prek organizacije FAO ali regionalnih organizacij za upravljanje ribištva in ureditev, če je to potrebno.
   DEL 2

      PRIHOD V PRISTANIŠČE

   Člen 7
   Določitev pristanišč
   1.   Vsaka pogodbenica določi in objavi pristanišča, v katera lahko plovila zahtevajo prihod v skladu s tem sporazumom. Vsaka pogodbenica zagotovi organizaciji FAO seznam svojih določenih pristanišč, FAO pa ga ustrezno objavi.
   2.   Vsaka pogodbenica v čim večjem obsegu zagotovi, da ima vsako pristanišče, določeno in objavljeno v skladu z odstavkom 1 tega člena, zadostne zmogljivosti za izvajanje inšpekcijskih pregledov v skladu s tem sporazumom.
   Člen 8
   Predhodna zahteva za vstop v pristanišče
   1.   Vsaka pogodbenica pred odobritvijo prihoda plovilu v svoje pristanišče od plovila kot minimalni standard zahteva zagotovitev informacij, zahtevanih v Prilogi A.
   2.   Vsaka pogodbenica zahteva, naj se informacije iz odstavka 1 tega člena zagotovijo dovolj zgodaj, da ima država pristanišča na voljo dovolj časa za njihovo preveritev.
   Člen 9
   Vstop v pristanišče, odobritev ali zavrnitev
   1.   Vsaka pogodbenica po prejetju ustreznih informacij, zahtevanih v skladu s členom 8, in takih drugih informacij, ki jih lahko zahteva za ugotovitev, ali je plovilo, ki zahteva vstop v njeno pristanišče, sodelovalo v IUU ribolovu ali z ribolovom povezanih dejavnostih, ki podpirajo tak ribolov, odloči, ali bo plovilu odobrila ali zavrnila vstop v svoje pristanišče, to odločitev pa sporoči plovilu ali njegovemu predstavniku.
   2.   Od poveljnika plovila ali predstavnika plovila se v primeru odobritve vstopa zahteva, da ob prihodu plovila v pristanišče pristojnim organom pogodbenice predloži dovoljenje za vstop.
   3.   Če se vstop zavrne, vsaka pogodbenica sporoči svojo odločitev, sprejeto v skladu z odstavkom 1 tega člena, državi zastave plovila ter po potrebi in v čim večjem obsegu ustreznim obalnim državam, regionalnim organizacijam za upravljanje ribištva in drugim mednarodnim organizacijam.
   4.   Brez poseganja v odstavek 1 tega člena, kadar ima pogodbenica zadosten dokaz, da je plovilo, ki zahteva vstop v njeno pristanišče, sodelovalo v IUU ribolovu ali z ribolovom povezanih dejavnostih, ki podpirajo tak ribolov, zlasti vključenost plovila na seznam plovil, ki so sodelovala v takem ribolovu ali z ribolovom povezanih dejavnostih, ki ga je ustrezna regionalna organizacija za upravljanje ribištva sprejela v skladu s pravili in postopki take organizacije ter v skladu z mednarodnim pravom, pogodbenica zadevnemu plovilu zavrne vstop v svoja pristanišča, pri čemer upošteva odstavka 2 in 3 člena 4.
   5.   Ne glede na odstavka 3 in 4 tega člena lahko pogodbenica dovoli vstop v svoja pristanišča plovilu iz navedenih odstavkov izključno za namen inšpekcijskega pregleda tega plovila in sprejetje drugih ustreznih ukrepov v skladu z mednarodnim pravom, ki so pri preprečevanju IUU ribolova in z ribolovom povezanih dejavnostih, ki podpirajo tak ribolov, odvračanju od njih ter njihovem odpravljanju vsaj tako učinkoviti kot zavrnitev vstopa v pristanišče.
   6.   Kadar je plovilo iz odstavka 4 ali 5 tega člena iz kakršnega koli razloga v pristanišču, pogodbenica takemu plovilu zavrne uporabo svojih pristanišč za iztovarjanje, pretovarjanje, pakiranje in predelavo rib ter drugih pristaniških storitev, vključno z, med drugim, oskrbo z gorivom in obnovitvijo zalog, vzdrževanjem in popravilom plovila. Odstavka 2 in 3 člena 11 se v takih primerih smiselno uporabljata. Zavrnitev take uporabe pristanišč je v skladu z mednarodnim pravom.
   Člen 10
   Višja sila ali stiska
   Nič v tem sporazumu ne vpliva na vstop plovil v pristanišče v skladu z mednarodnim pravom iz razlogov višje sile ali stiske ali državi pristanišča preprečuje, da bi plovilu dovolila vstop v pristanišče izključno za namen zagotavljanja pomoči osebam, ladjam ali zrakoplovu v nevarnosti.
   DEL 3

      UPORABA PRISTANIŠČ

   Člen 11
   Uporaba pristanišč
   1.   Kadar je plovilo vstopilo v eno od pristanišč pogodbenice, ta temu plovilu v skladu s svojimi zakoni in predpisi ter v skladu z mednarodnim pravom, vključno s tem sporazumom, zavrne uporabo pristanišča za iztovarjanje, pretovarjanje, pakiranje in predelavo rib, ki niso bile predhodno iztovorjene, ter drugih pristaniških storitev, vključno z, med drugim, oskrbo z gorivom in obnovitvijo zalog, vzdrževanjem in popravilom plovila, če:

               (a)

               pogodbenica ugotovi, da plovilo nima veljavnega in uporabnega dovoljenja za opravljanje ribolova ali z ribolovom povezanih dejavnosti, ki jih zahteva njegova država zastave;

               (b)

               pogodbenica ugotovi, da plovilo nima veljavnega in uporabnega dovoljenja za opravljanje ribolova ali z ribolovom povezanih dejavnosti, ki jih obalna država zahteva v zvezi z območji, ki so pod nacionalno pristojnostjo zadevne države;

               (c)

               pogodbenica dobi jasen dokaz, da so bile ribe na krovu vzete v nasprotju z veljavnimi zahtevami obalne države v zvezi z območji, ki so pod nacionalno pristojnostjo zadevne države;

               (d)

               država zastave v razumnem roku na zahtevo države pristanišča ne potrdi, da so bile ribe na krovu vzete v skladu z veljavnimi zahtevami ustrezne regionalne organizacije za upravljanje ribištva, pri čemer se upoštevata odstavka 2 in 3 člena 4, ali

               (e)

               ima pogodbenica utemeljene razloge za prepričanje, da je plovilo kako drugače sodelovalo pri IUU ribolovu ali z ribolovom povezanih dejavnostih, ki podpirajo tak ribolov, vključno s podporo plovila iz odstavka 4 člena 9, razen če lahko plovilo dokaže:

                           (i)

                           da je delovalo skladno z ustreznimi ukrepi za ohranjanje in upravljanje; ali

                           (ii)

                           da v primeru zagotavljanja osebja, goriva, orodja in drugih sredstev za oskrbo na morju zadevno plovilo, ki je bilo oskrbovano, ob oskrbovanju še ni bilo plovilo iz odstavka 4 člena 9.

         2.   Ne glede na odstavek 1 tega člena pogodbenica plovilu iz zadevnega odstavka ne zavrne uporabe pristaniških storitev:

               (a)

               ki so nujne za varnost ali zdravje posadke ali varnost plovila, če so te potrebe ustrezno dokazane, ali

               (b)

               po potrebi za razrez plovila.

         3.   Kadar pogodbenica zavrne uporabo svojih pristanišč v skladu s tem členom, o svoji odločitvi takoj uradno obvesti državo zastave plovila ter po potrebi ustrezne obalne države, regionalne organizacije za upravljanje ribištva in druge mednarodne organizacije.
   4.   Pogodbenica umakne zavrnitev uporabe svojih pristanišč v skladu z odstavkom 1 tega člena v zvezi s plovilom samo ob zadostnem dokazu, da so bili razlogi, na podlagi katerih je bila uporaba zavrnjena, neustrezni, ali napačni, ali da taki razlogi ne veljajo več.
   5.   Če pogodbenica umakne zavrnitev v skladu z odstavkom 4 tega člena, o tem takoj uradno obvesti tiste, ki jim je bilo izdano uradno obvestilo v skladu z odstavkom 3 tega člena.
   DEL 4

      INŠPEKCIJSKI PREGLEDI IN NADALJNJE UKREPANJE

   Člen 12
   Stopnje in prednostne skupine za inšpekcijske preglede
   1.   Vsaka pogodbenica v svojih pristaniščih izvede toliko inšpekcijskih pregledov plovil, kot je potrebno za doseganje letne ravni inšpekcijskih pregledov, ki zadostujejo za dosego cilja tega sporazuma.
   2.   Pogodbenice si prizadevajo za soglasje o minimalnih stopnjah za inšpekcijske preglede plovil prek regionalnih organizacij za upravljanje ribištva, organizacije FAO ali kako drugače, če je potrebno.
   3.   Pri določanju, katera plovila je treba pregledati, da pogodbenica prednost:

               (a)

               plovilom, ki jim je bil v skladu s tem sporazumom zavrnjen vstop v pristanišče ali njegova uporaba;

               (b)

               zahtevam drugih ustreznih pogodbenic, držav ali regionalnih organizacij za upravljanje ribištva, da se za določena plovila opravi inšpekcijski pregled, zlasti kadar take zahteve podpirajo dokazi o tem, da je zadevno plovilo opravljalo IUU ribolov ali z ribolovom povezane dejavnosti, ki podpirajo tak ribolov, ter

               (c)

               drugim plovilom, za katera obstajajo jasni razlogi za sum, da sodelujejo pri IUU ribolovu ali z ribolovom povezanih dejavnostih, ki podpirajo IUU ribolov.

         Člen 13
   Izvajanje inšpekcijskih pregledov
   1.   Vsaka pogodbenica zagotovi, da njeni inšpektorji izvajajo naloge, ki so v Prilogi B določene kot minimalni standard.
   2.   Vsaka pogodbenica pri izvajanju inšpekcijskih pregledov v svojih pristaniščih:

               (a)

               zagotavlja, da inšpekcijske preglede opravljajo ustrezno usposobljeni inšpektorji, pooblaščeni za ta namen, zlasti ob upoštevanju člena 17;

               (b)

               zagotavlja, da morajo inšpektorji pred inšpekcijskim pregledom poveljniku plovila predložiti ustrezen dokument, s katerim se izkažejo kot inšpektorji;

               (c)

               zagotavlja, da inšpektorji pregledajo vse ustrezne dele plovila, ribe na krovu, mreže in drugo orodje, opremo, kakršen koli dokument ali evidenco na krovu, ki so pomembni za preverjanje skladnosti z ustreznimi ukrepi za ohranjanje in upravljanje;

               (d)

               od poveljnika plovila zahteva, naj inšpektorjem zagotovi vso potrebno pomoč in informacije ter predloži ustrezno gradivo in dokumente, ki so morda potrebni, ali overjene kopije tega gradiva in dokumentov;

               (e)

               v primeru ustreznih dogovorov z državo zastave plovila to državo zastave povabi k sodelovanju pri inšpekcijskem pregledu;

               (f)

               si po svojih najboljših močeh prizadeva, da bi se izognila nepotrebnemu zadrževanju plovila, da bi zmanjšala motenje in neprijetnosti, vključno s kakršno koli nepotrebno navzočnostjo inšpektorjev na krovu, in da bi se izognila ukrepom, ki bi škodovali kakovosti rib na krovu;

               (g)

               si po svojih najboljših močeh prizadeva za olajševanje komunikacije s poveljnikom ali višjimi člani posadke plovila, po možnosti in potrebi vključno tako, da inšpektorja spremlja tolmač;

               (h)

               zagotavlja, da se inšpekcijski pregledi opravljajo pošteno, pregledno in nediskriminacijsko ter da ne pomenijo nadlegovanja nobenega plovila, ter

               (i)

               ne posega v možnost poveljnika, da v skladu z mednarodnim pravom komunicira z organi države zastave.

         Člen 14
   Rezultati inšpekcijskih pregledov
   Vsaka pogodbenica kot minimalni standard informacije iz Priloge C vključi v pisno poročilo o rezultatih vsakega inšpekcijskega pregleda.
   Člen 15
   Pošiljanje rezultatov inšpekcijskih pregledov
   Vsaka pogodbenica pošlje rezultate vsakega inšpekcijskega pregleda državi zastave pregledanega plovila, po potrebi pa tudi:

               (a)

               ustreznim pogodbenicam in državam, vključno s

                           (i)

                           tistimi državami, za katere obstajajo dokazi na podlagi inšpekcijskega pregleda, da je plovilo sodelovalo pri IUU ribolovu ali z ribolovom povezanih dejavnostih, ki podpirajo IUU ribolov, v vodah, ki so pod nacionalno pristojnostjo teh držav, in

                           (ii)

                           državo, katere državljan je poveljnik plovila;

               (b)

               zadevnim regionalnim organizacijam za upravljanje ribištva ter

               (c)

               organizaciji FAO in drugim ustreznim mednarodnim organizacijam.

         Člen 16
   Elektronska izmenjava podatkov
   1.   Vsaka pogodbenica za pospešitev izvajanja tega sporazuma, če je mogoče, vzpostavi komunikacijski mehanizem, ki omogoča neposredno elektronsko izmenjavo podatkov, pri čemer se upoštevajo ustrezne zahteve glede zaupnosti.
   2.   Pogodbenice morajo v čim večjem obsegu in ob upoštevanju ustreznih zahtev glede zaupnosti sodelovati pri vzpostavitvi mehanizma za izmenjavo podatkov, ki ga po možnosti usklajuje FAO, v povezavi z drugimi ustreznimi večstranskimi in medvladnimi pobudami, in pospešitvi izmenjave informacij z obstoječimi zbirkami podatkov, pomembnimi za ta sporazum.
   3.   Vsaka pogodbenica imenuje organ, ki deluje kot kontaktna točka za izmenjavo podatkov na podlagi tega sporazuma. Vsaka pogodbenica o ustreznem imenovanju uradno obvesti organizacijo FAO.
   4.   Vsaka pogodbenica s podatki, ki se posredujejo prek kakršnega koli mehanizma, vzpostavljenega na podlagi odstavka 1 tega člena, ravna v skladu s Prilogo D.
   5.   FAO od ustreznih regionalnih organizacij za upravljanje ribištva zahteva, da v čim večjem obsegu in ob upoštevanju ustreznih zahtev glede zaupnosti zagotavljajo podatke o sprejetih in izvedenih ukrepih ali odločitvah, povezanih s tem sporazumom, za njihovo združevanje v mehanizem za izmenjavo podatkov iz odstavka 2 tega člena.
   Člen 17
   Usposabljanje inšpektorjev
   Vsaka pogodbenica zagotovi, da so njeni inšpektorji ustrezno usposobljeni, pri čemer se upoštevajo smernice za usposabljanje inšpektorjev iz Priloge E. Pogodbenice si prizadevajo za tozadevno sodelovanje.
   Člen 18
   Ukrepi države pristanišča po inšpekcijskem pregledu
   1.   Kadar po inšpekcijskem pregledu obstajajo jasni razlogi za prepričanje, da je plovilo sodelovalo pri IUU ribolovu ali z ribolovom povezanih dejavnostih, ki podpirajo IUU ribolov, pogodbenica, ki opravlja inšpekcijski pregled:

               (a)

               državo zastave, po potrebi pa tudi ustrezne obalne države, regionalne organizacije za upravljanje ribištva in druge mednarodne organizacije ter državo, katere državljan je poveljnik plovila, takoj uradno obvesti o svojih ugotovitvah in

               (b)

               plovilu skladno s tem sporazumom, vključno s členom 4, zavrne uporabo svojega pristanišča za iztovarjanje, pretovarjanje, pakiranje in predelavo rib, ki niso bile predhodno iztovorjene, ter drugih pristaniških storitev, vključno z, med drugim, oskrbo z gorivom in obnovitvijo zalog, vzdrževanjem in popravilom plovila, če te dejavnosti v zvezi s plovilom še niso bile izvedene.

         2.   Ne glede na odstavek 1 tega člena pogodbenica plovilu iz zadevnega odstavka ne zavrne uporabe pristaniških storitev, ki so nujne za varnost ali zdravje posadke ali varnost plovila.
   3.   Nič v tem sporazumu pogodbenici ne preprečuje sprejemanja ukrepov, ki so v skladu z mednarodnim pravom, poleg ukrepov, opredeljenih v odstavkih 1 in 2 tega člena, vključno z ukrepi, ki jih je država zastave plovila izrecno zahtevala ali s katerimi se je strinjala.
   Člen 19
   Informacije o vložitvi tožbe v državi pristanišča
   1.   Pogodbenica ohranja ustrezne podatke razpoložljive javnosti in jih na zahtevo zagotavlja lastniku, izvajalcu dejavnosti, poveljniku ali predstavniku plovila v zvezi s kakršno koli vložitvijo tožbe v skladu s svojimi nacionalnimi zakoni in predpisi v zvezi z ukrepi države pristanišča, ki jih je ta pogodbenica sprejela v skladu s členi 9, 11, 13 ali 18, vključno s podatki, ki se nanašajo na javne službe ali pravosodne institucije, ki so na voljo v ta namen, ter podatke o tem, ali obstaja kakršna koli pravica do nadomestila v skladu z njenimi nacionalnimi zakoni in predpisi v primeru izgube ali škode, ki je posledica kakršnega koli domnevno nezakonitega ukrepa pogodbenice.
   2.   Pogodbenica o rezultatu vsake take vložitve tožbe ustrezno obvesti državo zastave, lastnika, izvajalca dejavnosti, poveljnika ali predstavnika. Kadar so bile o predhodni odločitvi v skladu s členom 9, 11, 13 ali 18 obveščene druge pogodbenice, države ali mednarodne organizacije, jih pogodbenica obvesti o vsaki spremembi svoje odločitve.
   DEL 5

      VLOGA DRŽAV ZASTAVE

   Člen 20
   Vloga držav zastave
   1.   Vsaka pogodbenica od plovil, ki plujejo pod njeno zastavo, zahteva, da sodelujejo z državo pristanišča pri inšpekcijskih pregledih, izvedenih v skladu s tem sporazumom.
   2.   Če ima pogodbenica jasne razloge za prepričanje, da je plovilo, ki pluje pod njeno zastavo, sodelovalo v IUU ribolovu ali z ribolovom povezanih dejavnostih, ki podpirajo tak ribolov, ter ki želi vstopiti v njeno pristanišče ali pristanišče druge države, pogodbenica od zadevne države po potrebi zahteva, naj opravi inšpekcijski pregled plovila ali sprejme druge ukrepe v skladu s tem sporazumom.
   3.   Vsaka pogodbenica spodbuja plovila, ki plujejo pod njeno zastavo, naj ribe iztovarjajo, pretovarjajo, pakirajo in predelujejo ter druge pristaniške storitve uporabljajo v pristaniščih držav, ki delujejo v skladu s tem sporazumom ali načini, ki so združljivi z njim. Pogodbenice se spodbujajo, naj med drugim tudi prek regionalnih organizacij za upravljanje ribištva in organizacije FAO razvijajo poštene, pregledne in nediskriminacijske postopke za odkritje vsake države, ki morda ne deluje v skladu s tem sporazumom ali načini, ki so združljivi z njim.
   4.   Če pogodbenica država zastave po inšpekcijskem pregledu države pristanišča prejme poročilo o inšpekcijskem pregledu, v katerem je navedeno, da obstajajo jasni razlogi za prepričanje, da je plovilo, ki pluje pod njeno zastavo, sodelovalo v IUU ribolovu ali z ribolovom povezanih dejavnostih, ki podpirajo tak ribolov, takoj in v celoti prouči zadevo, ob zadostnih dokazih pa v skladu s svojimi zakoni in predpisi brez odlašanja sprejme izvršilne ukrepe.
   5.   Vsaka pogodbenica kot država zastave drugim pogodbenicam, ustreznim državam pristanišča in po potrebi drugim ustreznim državam, regionalnim organizacijam za upravljanje ribištva in organizaciji FAO poroča o ukrepih, ki jih je sprejela v zvezi s plovili, ki plujejo pod njeno zastavo in za katera je bilo kot rezultat ukrepov države pristanišča, sprejetih v skladu s tem sporazumom, ugotovljeno, da so sodelovala pri IUU ribolovu in z ribolovom povezanih dejavnostih, ki podpirajo tak ribolov.
   6.   Vsaka pogodbenica zagotovi, da so ukrepi, ki se uporabljajo za plovila, ki plujejo pod njeno zastavo, pri preprečevanju IUU ribolova in z ribolovom povezanih dejavnostih, ki podpirajo tak ribolov, odvračanju od njih ter njihovem odpravljanju vsaj tako učinkoviti kot ukrepi, ki se uporabljajo za plovila, navedena v odstavku 1 člena 3.
   DEL 6

      ZAHTEVE DRŽAV V RAZVOJU

   Člen 21
   Zahteve držav v razvoju
   1.   Pogodbenice v celoti priznajo posebne zahteve pogodbenic držav v razvoju v zvezi z izvajanjem ukrepov države pristanišča v skladu s tem sporazumom. Pogodbenice v ta namen bodisi neposredno bodisi prek organizacije FAO, drugih specializiranih agencij Združenih narodov ali drugih ustreznih mednarodnih organizacij ali teles, vključno z regionalnimi organizacijami za upravljanje ribištva, pogodbenicam državam v razvoju pomagajo, da bi med drugim:

               (a)

               okrepile njihovo sposobnost, zlasti najmanj razvitih med njimi in majhnih otoških držav v razvoju, da razvijejo pravno podlago in zmogljivost za izvajanje učinkovitih ukrepov države pristanišča;

               (b)

               olajšale njihovo sodelovanje v kateri koli mednarodni organizaciji, ki spodbuja učinkovit razvoj in izvajanje ukrepov države pristanišča, ter

               (c)

               spodbudile tehnično pomoč, da bi okrepile njihov razvoj in izvajanje ukrepov države pristanišča v povezavi z ustreznimi mednarodnimi mehanizmi.

         2.   Pogodbenice upoštevajo posebne zahteve pogodbenic držav v razvoju, zlasti najmanj razvitih med njimi in majhnih otoških držav v razvoju, za zagotovitev, da se nesorazmerno breme, ki je posledica izvajanja tega sporazuma, neposredno ali posredno ne prenese nanje. Kadar je prenos nesorazmernega bremena dokazan, pogodbenice sodelujejo, da ustreznim pogodbenicam državam v razvoju olajšajo izvajanje posebnih obveznosti na podlagi tega sporazuma.
   3.   Pogodbenice neposredno ali prek organizacije FAO ocenijo posebne zahteve pogodbenic držav v razvoju v zvezi z izvajanjem tega sporazuma.
   4.   Pogodbenice sodelujejo pri vzpostavitvi ustreznih mehanizmov financiranja za pomoč državam v razvoju pri izvajanju tega sporazuma. Ti mehanizmi so med drugim namenjeni zlasti:

               (a)

               razvijanju nacionalnih in mednarodnih ukrepov države pristanišča;

               (b)

               razvijanju in krepitvi zmogljivosti, med drugim za spremljanje, nadzor in obvladovanje ter za usposabljanje pristaniške uprave, inšpektorjev ter organov pregona in uradnega osebja na nacionalni in regionalni ravni;

               (c)

               dejavnostim spremljanja, nadzorovanja, obvladovanja in skladnosti, pomembnim za ukrepe države pristanišča, vključno z dostopom do tehnologije in opreme, ter

               (d)

               pripravi seznama pogodbenic držav v razvoju s stroški, vključenimi v kakršen koli postopek za rešitev sporov, ki so posledica ukrepov, ki so jih sprejele v skladu s tem sporazumom.

         5.   Sodelovanje s pogodbenicami državami v razvoju in med njimi za namene, določene v tem členu, lahko vključuje zagotavljanje tehnične in finančne pomoči prek dvostranskih, večstranskih in regionalnih kanalov, vključno s sodelovanjem jug-jug.
   6.   Pogodbenice ustanovijo ad hoc delovno skupino, da pogodbenicam redno poroča in pripravlja priporočila o vzpostavitvi mehanizmov financiranja, vključno s programom za prispevke, opredelitvi in zbiranju sredstev, razvoju meril in postopkov za vodenje izvajanja ter napredku pri izvajanju mehanizmov financiranja. Ad hoc delovna skupina poleg presoj, predvidenih v tem členu, med drugim upošteva:

               (a)

               oceno potreb pogodbenic držav v razvoju, zlasti najmanj razvitih med njimi in majhnih otoških držav v razvoju;

               (b)

               razpoložljivost in pravočasno izplačevanje sredstev;

               (c)

               preglednost postopkov odločanja in upravljanja v zvezi z zbiranjem in razporeditvami sredstev ter

               (d)

               odgovornost prejemnic pogodbenic držav v razvoju za dogovorjeno uporabo sredstev.

         Pogodbenice upoštevajo poročila in vsa priporočila ad hoc delovne skupine ter sprejemajo potrebne ukrepe.
   DEL 7

      REŠEVANJE SPOROV

   Člen 22
   Mirno reševanje sporov
   1.   Katera koli pogodbenica se lahko posvetuje s katero koli pogodbenico ali pogodbenicami v zvezi s kakršnim koli nesporazumom glede tolmačenja ali uporabe določb tega sporazuma, da bi čim prej prišlo do obojestransko zadovoljive rešitve.
   2.   V primeru, da se spor ne reši s posvetovanji v razumnem roku, se zadevne pogodbenice medsebojno čim prej posvetujejo, da bi poravnale spor s pogajanjem, preiskavo, posredovanjem, konsiliacijo, arbitražo, sodno poravnavo ali na drugačen miren način po lastni izbiri.
   3.   Kateri koli tak spor, ki se ne reši tako, se s soglasjem vseh pogodbenic v sporu preda v poravnavo Meddržavnemu sodišču, Mednarodnem sodišču za pomorsko pravo ali arbitraži. V primeru, ko ne pride do soglasja po posredovanju Meddržavnega sodišča, Mednarodnega sodišča za pomorsko pravo ali arbitraži, se zadevne pogodbenice še naprej posvetujejo in sodelujejo, da dosežejo poravnavo spora v skladu s predpisi mednarodnega prava, ki se nanašajo na ohranjanje živih morskih virov.
   DEL 8

      NEPOGODBENICE

   Člen 23
   Nepogodbenice tega sporazuma
   1.   Pogodbenice spodbujajo nepogodbenice tega sporazuma, naj postanejo njegove pogodbenice in/ali sprejmejo zakone ali predpise ter izvajajo ukrepe, skladne z njegovimi določbami.
   2.   Pogodbenice sprejemajo poštene, nediskriminacijske in pregledne ukrepe, skladne s tem sporazumom in drugim veljavnim mednarodnim pravom, da nepogodbenice odvračajo od dejavnosti, ki spodkopavajo učinkovito izvajanje tega sporazuma.
   DEL 9

      SPREMLJANJE, REVIZIJA IN OCENJEVANJE

   Člen 24
   Spremljanje, revizija in ocenjevanje
   1.   Pogodbenice v okviru organizacije FAO in njenih ustreznih teles zagotavljajo redno in sistematično spremljanje in revizijo izvajanja tega sporazuma ter oceno napredovanja proti njegovemu cilju.
   2.   FAO štiri leta po začetku veljavnosti tega sporazuma skliče zasedanje pogodbenic, da bi pregledale in ocenile učinkovitost tega sporazuma pri doseganju njegovega cilja. Pogodbenice se odločijo za nadaljnja taka zasedanja, kot je potrebno.
   DEL 10

      KONČNE DOLOČBE

   Člen 25
   Podpis
   Ta sporazum je vsem državam in organizacijam za regionalno gospodarsko združevanje na voljo za podpis pri FAO od dvaindvajsetega novembra 2009 do enaindvajsetega novembra 2010.
   Člen 26
   Ratifikacija, sprejetje ali potrditev
   1.   Ta sporazum morajo podpisnice ratificirati, sprejeti ali potrditi.
   2.   Listine o ratifikaciji, sprejemu ali odobritvi se deponirajo pri depozitarju.
   Člen 27
   Pristop
   1.   Po obdobju, v katerem je ta sporazum na voljo za podpis, lahko k njemu pristopi katera koli država ali organizacija za regionalno gospodarsko združevanje.
   2.   Listine o pristopu se deponirajo pri depozitarju.
   Člen 28
   Sodelovanje organizacij za regionalno gospodarsko združevanje
   1.   Kadar organizacija za regionalno gospodarsko združevanje, ki je mednarodna organizacija iz člena 1 Priloge IX h Konvenciji, ni usposobljena za vse zadeve, ki jih ureja ta sporazum, se Priloga IX h Konvenciji uporablja s potrebnimi spremembami za udeležbo take organizacije za regionalno gospodarsko združevanje v tem sporazumu, ne uporabljajo pa se naslednje določbe navedene priloge:

               (a)

               člen 2, prvi stavek, in

               (b)

               člen 3(1).

         2.   Kadar je organizacija za regionalno gospodarsko združevanje, ki je mednarodna organizacija iz člena 1 Priloge IX h Konvenciji, usposobljena za vse zadeve, ki jih ureja ta sporazum, se za udeležbo takšne organizacije za regionalno gospodarsko združevanje v tem sporazumu uporabljajo naslednje določbe:

               (a)

               pri podpisu ali pristopu takšna organizacija poda izjavo, v kateri zagotavlja:

                           (i)

                           da je usposobljena za vse zadeve, ki jih ureja ta sporazum;

                           (ii)

                           da zato njene države članice ne smejo postati države pogodbenice, kar ne velja za njihova ozemlja, za katera mednarodna organizacija nima odgovornosti, in

                           (iii)

                           da sprejema pravice in obveznosti podpisnic tega sporazuma;

               (b)

               udeležba takšne organizacije nikakor ne daje nobenih pravic iz tega sporazuma državam članicam organizacije;

               (c)

               pri križanju obveznosti take organizacije iz tega sporazuma in njenih obveznosti iz sporazuma o njeni ustanovitvi ali katerega koli akta, izhajajočega iz njega, prevladajo obveznosti iz tega sporazuma.

         Člen 29
   Začetek veljavnosti
   1.   Ta sporazum začne veljati trideset dni po tem, ko se pri depozitarju deponira petindvajseta listina o ratifikaciji, sprejetju, odobritvi ali pristopu v skladu s členom 26 ali 27.
   2.   Za vsako podpisnico, ki ratificira, sprejme ali odobri ta sporazum po začetku njegove veljavnosti, ta sporazum začne veljati trideset dni po deponiranju listine o ratifikaciji, sprejetju ali odobritvi.
   3.   Za vsako državo ali organizacijo za regionalno gospodarsko združevanje, ki pristopi k temu sporazumu po začetku njegove veljavnosti, ta sporazum začne veljati trideset dni po deponiranju listine o pristopu.
   4.   Za namene tega člena se nobena listina, ki jo bo deponirala organizacija za regionalno gospodarsko združevanje, ne sme obravnavati kot dodatek k listinam, ki so jih države članice navedene organizacije že deponirale.
   Člen 30
   Pridržki in izjeme
   Pridržki ali izjeme v zvezi s tem sporazumom niso mogoči.
   Člen 31
   Izjave
   Člen 30 ne izključuje, da država ali organizacija za regionalno gospodarsko združevanje ob podpisu, ratifikaciji, sprejetju, odobritvi ali pristopu k temu sporazumu poda izjave, ne glede na to, kako so oblikovane ali imenovane, da bi med drugim uskladila svoje zakone in predpise z določbami tega sporazuma pod pogojem, da take izjave ne nameravajo izključiti ali spremeniti pravnega učinka določb tega sporazuma v njihovi uporabi za navedeno državo ali organizacijo za regionalno gospodarsko združevanje.
   Člen 32
   Začasna uporaba
   1.   Ta sporazum začasno uporabljajo države ali organizacije za regionalno gospodarsko združevanje, ki privolijo v njegovo začasno uporabo tako, da o tem pisno obvestijo depozitarja. Takšna začasna uporaba začne veljati z datumom prejema tega obvestila.
   2.   Začasna uporaba države ali organizacije za regionalno gospodarsko združevanje preneha, ko za to državo ali organizacijo za regionalno gospodarsko združevanje začne veljati ta sporazum ali ko ta država ali organizacija za regionalno gospodarsko združevanje pisno obvesti depozitarja, da namerava prekiniti začasno uporabo.
   Člen 33
   Spremembe
   1.   Katera koli pogodbenica lahko predlaga spremembe tega sporazuma po izteku dveletnega obdobja od začetka veljavnosti tega sporazuma.
   2.   Kakršna koli predlagana sprememba tega sporazuma se pošlje depozitarju s pisnim obvestilom in zahtevkom za sklic konference, na kateri bi pogodbenice proučile predlagano spremembo. Depozitar razpošlje tako sporočilo in vse odgovore na zahtevo pogodbenic vsem pogodbenicam. Razen če v šestih mesecih od datuma razpošiljanja sporočila polovica držav pogodbenic nasprotuje prošnji, depozitar skliče konferenco, da bi pogodbenice na njej proučile predlagano spremembo.
   3.   V skladu s členom 34 se kakršna koli sprememba tega sporazuma sprejme s soglasjem pogodbenic, navzočih na konferenci, na kateri se sprememba predlaga za sprejetje.
   4.   V skladu s členom 34 kakršna koli sprememba, ki jo pogodbenice sprejmejo na konferenci, začne za pogodbenice, ki jo ratificirajo, sprejmejo ali odobrijo, veljati na devetdeseti dan po depozitu listin o ratifikaciji, sprejetju ali odobritvi dveh tretjin pogodbenic tega sporazuma na podlagi števila pogodbenic na dan sprejetja spremembe. Za vsako drugo pogodbenico pa začne nato sprememba veljati devetdeseti dan po tem, ko ta pogodbenica deponira svojo listino o ratifikaciji, sprejetju ali odobritvi sprememb.
   5.   Za namene tega člena se nobena listina, ki jo bo deponirala organizacija za regionalno gospodarsko združevanje, ne sme obravnavati kot dodatek k listinam, ki so jih njene države članice že deponirale.
   Člen 34
   Priloge
   1.   Priloge so sestavni del tega sporazuma, sklici na ta sporazum pa so sklici na priloge.
   2.   Spremembo priloge k temu sporazumu lahko sprejmeta dve tretjini pogodbenic tega sporazuma, navzočih na konferenci, na kateri se proučuje predlagana sprememba priloge. Vendar pa je potrebno vsestransko prizadevanje, da se s soglasjem doseže dogovor o kakršni koli spremembi priloge. Sprememba priloge se vključi v ta sporazum in začne veljati za tiste pogodbenice, ki so se izrekle, da jo sprejemajo, na datum, na katerega depozitar prejme obvestilo o sprejetju od ene tretjine pogodbenic tega sporazuma, ki temelji na številu pogodbenic na datum sprejetja spremembe. Sprememba začne nato veljati za vsako preostalo pogodbenico, ko depozitar sprejme njeno sprejetje.
   Člen 35
   Odstop
   Vsaka pogodbenica lahko od tega sporazuma odstopi kadar koli po preteku enega leta od datuma, ko je ta sporazum zanjo začel veljati, tako da o tem pisno obvesti depozitarja. Odstop začne veljati eno leto po tem, ko depozitar prejme obvestilo o odstopu.
   Člen 36
   Depozitar
   Generalni direktor organizacije FAO je depozitar tega sporazuma. Depozitar:

               (a)

               overjene kopije tega sporazuma pošlje vsakemu podpisniku in pogodbenici;

               (b)

               registrira ta sporazum po začetku njegove veljavnosti pri sekretariatu Združenih narodov v skladu s členom 102 Ustanovne listine Združenih narodov;

               (c)

               vsakega podpisnika in pogodbenico tega sporazuma pravočasno obvesti o vseh:

                           (i)

                           podpisih, listinah o ratifikaciji, sprejemu, odobritvi ter pristopu, deponiranih v skladu s členi 25, 26 in 27;

                           (ii)

                           datumih začetka veljavnosti tega sporazuma v skladu s členom 29;

                           (iii)

                           predlogih za spremembo tega sporazuma in njihovem sprejetju ter začetku veljavnosti v skladu s členom 33;

                           (iv)

                           predlogih za spremembo prilog in njihovem sprejetju ter začetku veljavnosti v skladu s členom 34 in

                           (v)

                           odstopu od tega sporazuma v skladu s členom 35.

         Člen 37
   Verodostojni jeziki
   Besedila tega sporazuma v angleščini, arabščini, francoščini, kitajščini, ruščini in španščini so enako verodostojna.

      V POTRDITEV TEGA so spodaj podpisani pooblaščenci, ki so v ta namen ustrezno pooblaščeni, podpisali ta sporazum.
      V Rimu, na ta dan dvaindvajsetega novembra dva tisoč devet.

   PRILOGA A

      Informacije, ki jih plovilo, ki zahteva vstop v pristanišče, zagotovi vnaprej

   PRILOGA B

      Postopki inšpekcijskih pregledov v državi pristanišča

   Inšpektorji:

               (a)

               v čim večjem obsegu preverijo, ali so identifikacijska dokumentacija o plovilu na krovu in podatki v zvezi z lastnikom plovila resnični, popolni in pravilni, vključno z ustreznimi kontakti z državo zastave ali mednarodnimi evidencami plovila, če je to potrebno;

               (b)

               preverijo, ali so zastava in oznake plovila (npr. ime, zunanja registrska številka, identifikacijska številka ladje Mednarodne pomorske organizacije (IMO), mednarodni radijski razpoznavni znak in druge oznake, glavne dimenzije) skladne s podatki iz dokumentacije;

               (c)

               v čim večjem obsegu preverijo, ali so dovoljenja za ribolov in z ribolovom povezane dejavnosti resnična, popolna, pravilna in skladna s podatki, zagotovljenimi v skladu s Prilogo A;

               (d)

               pregledajo vso drugo ustrezno dokumentacijo in evidence, shranjene na krovu, vključno s, v čim večjem obsegu, tistimi v elektronski obliki in podatki sistema za spremljanje plovil (VMS) iz države zastave ali ustreznih regionalnih organizacij za upravljanje ribištva (RFMO). Ustrezna dokumentacija lahko vključuje ladijske dnevnike, dokumente o ulovu, pretovoru in trgovini, sezname posadke, natovorne načrte in načrte ali opise skladišč za ribe ter dokumente, ki se zahtevajo v skladu s Konvencijo o mednarodni trgovini z ogroženimi prosto živečimi živalskimi in rastlinskimi vrstami;

               (e)

               v čim večjem obsegu preverijo vse ustrezno ribolovno orodje na krovu, vključno s kakršnim koli orodjem, ki je spravljeno tako, da ga je težko opaziti, in sorodnimi napravami, ter v čim večjem obsegu preverijo, ali so v skladu s pogoji iz dovoljenj. Ribolovno orodje se v čim večjem obsegu preveri tudi za zagotovitev, da so značilnosti, kot so velikost mrežnega očesa in dvonitnih vrvi, naprave in pritrditve, dimenzije in postavitev mrež, vrš, strgač, velikosti in števila trnkov v skladu z veljavnimi pravili ter da oznake ustrezajo tistim, ki so odobrene plovilu;

               (f)

               v čim večjem obsegu določijo, ali so bile ribe na krovu ulovljene v skladu z veljavnimi dovoljenji;

               (g)

               pregledajo ribe, vključno z vzorčenjem, da določijo njihovo količino in sestavo. Zato lahko inšpektorji odprejo zabojnike, v katere so bile predpakirane ribe, in prestavijo ribe ali zabojnike, s čimer zagotovijo, da skladišče za ribe ostane v dobrem stanju. Tak pregled lahko vključuje inšpekcijske preglede vrste proizvoda in določitev nominalne mase;

               (h)

               ocenijo, ali obstaja jasen dokaz za prepričanje, da je plovilo sodelovalo pri NNN-ribolovu ali z ribolovom povezanih dejavnostih, ki podpirajo NNN-ribolov;

               (i)

               poveljniku plovila zagotovijo poročilo z rezultati inšpekcijskega pregleda, vključno z mogočimi ukrepi, ki bi se lahko sprejeli, da ga inšpektor in poveljnik podpišeta. Podpis poveljnika na poročilu se uporablja zgolj kot potrditev prejetja kopije poročila. Poveljniku se da možnost, da doda kakršen koli komentar ali ugovor zoper poročilo ter da se po potrebi obrne na ustrezne organe države zastave, zlasti če ima poveljnik resne težave z razumevanjem vsebine poročila. Poveljniku se zagotovi kopija poročila ter

               (j)

               po potrebi in možnosti uredijo prevod ustrezne dokumentacije.

         PRILOGA C

      Poročilo o rezultatih inšpekcijskega pregleda

   PRILOGA D

      INFORMACIJSKI SISTEMI O UKREPIH DRŽAVE PRISTANIŠČA

   Vsaka pogodbenica pri izvajanju tega sporazuma:

               (a)

               si prizadeva za vzpostavitev računalniško podprte komunikacije v skladu s členom 16;

               (b)

               v čim večjem obsegu postavi spletne strani, da na njih objavlja seznam pristanišč, določenih v skladu s členom 7, in ukrepov, sprejetih v skladu z ustreznimi določbami tega sporazuma;

               (c)

               vsako poročilo o inšpekcijskem pregledu v kar največjem obsegu opredeli s posebno referenčno številko, ki se začenja s 3-črkovno kodo države pristanišča in identifikacijo agencije, ki ga je izdala;

               (d)

               v prilogah A in C v čim večjem obsegu uporablja spodnji mednarodni kodirni sistem, vsak drug kodirni sistem pa prevede v mednarodni sistem.

                           države/ozemlja

                           :

                           3-črkovna koda države ISO-3166

                           vrste

                           :

                           3-črkovna koda ASFIS (znana kot 3-črkovna koda FAO)

                           vrste plovila

                           :

                           koda ISSCFV (znana kot črkovna koda FAO)

                           vrste orodja

                           :

                           koda ISSCFV (znana kot črkovna koda FAO)

         PRILOGA E

      Smernice za usposabljanje inšpektorjev

   Program usposabljanja inšpektorjev države pristanišča bi moral vključevati vsaj naslednja področja:

               1.

               etika;

               2.

               zdravstvena, varnostna in varstvena vprašanja;

               3.

               veljavni nacionalni zakoni in predpisi, področja pristojnosti, ukrepi za ohranjanje in upravljanje ustreznih RFMO ter veljavno mednarodno pravo;

               4.

               zbiranje, ocena in varovanje dokazov;

               5.

               splošni postopki inšpekcijskih pregledov, kot so pisanje poročil in tehnike opravljanja razgovorov;

               6.

               analiza podatkov, kot so ladijski dnevniki, elektronska dokumentacija in zgodovina plovila (ime, lastništvo in država zastave), ki se zahtevajo za potrjevanje podatkov, ki jih da poveljnik plovila;

               7.

               vkrcanje na plovilo in inšpekcijski pregled plovila, vključno z inšpekcijskim pregledom skladišča plovila in izračunom njegove prostornine;

               8.

               preverjanje in potrjevanje podatkov v zvezi z iztovarjanjem, pretovarjanjem, predelavo in ribami, ki ostanejo na krovu, vključno z uporabo pretvorbenih faktorjev za različne vrste in proizvode;

               9.

               ugotavljanje vrst rib ter meritev dolžine in drugih bioloških parametrov;

               10.

               ugotavljanje istovetnosti plovil in orodja ter tehnik za inšpekcijski pregled in meritev orodja;

               11.

               oprema in delovanje VMS in drugih elektronskih sistemov za sledenje ter

               12.

               ukrepi, ki se sprejmejo po inšpekcijskem pregledu.


title: Sklep Političnega in varnostnega odbora (SZVP) 2015/102 z dne 20. januarja 2015 o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) ter razveljavitvi Sklepa Atalanta/4/2014 (Atalanta/1/2015)

text:
               23.1.2015

               SL

               Uradni list Evropske unije

               L 16/31

         SKLEP POLITIČNEGA IN VARNOSTNEGA ODBORA (SZVP) 2015/102
   z dne 20. januarja 2015
   o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) ter razveljavitvi Sklepa Atalanta/4/2014 (Atalanta/1/2015)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 38 Pogodbe,
   ob upoštevanju Skupnega ukrepa Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) ter zlasti člena 6 Skupnega ukrepa,
   ob upoštevanju naslednjega:

               (1)

               Svet je v skladu s členom 6(1) Skupnega ukrepa 2008/851/SZVP pooblastil Politični in varnostni odbor (PVO) za sprejemanje sklepov o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (v nadaljnjem besedilu: poveljnik sil EU).

               (2)

               PVO je 24. julija 2014 sprejel Sklep Atalanta/4/2014 (2), s katerim je za poveljnika sil EU imenoval kontraadmirala Guida RANDA.

               (3)

               Poveljnik operacije EU je priporočil, da se za novega poveljnika sil EU imenuje kontraadmiral Jonas HAGGREN, ki zamenja kontraadmirala Guida RANDA.

               (4)

               Vojaški odbor EU to priporočilo podpira.

               (5)

               Sklep Atalanta/4/2014 bi bilo zato treba razveljaviti.

               (6)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

         SPREJEL NASLEDNJI SKLEP:
   Člen 1
   Kontraadmiral Jonas HAGGREN je od 13. februarja 2015 imenovan za poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta).
   Člen 2
   Sklep Atalanta/4/2014 se razveljavi.
   Člen 3
   Ta sklep začne veljati 13. februarja 2015.

      V Bruslju, 20. januarja 2015

            Za Politični in varnostni odbor

            Predsednik

         W. STEVENS

      (1)  UL L 301, 12.11.2008, str. 33.

      (2)  Sklep Političnega in varnostnega odbora Atalanta/4/2014 z dne 24. julija 2014 o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo in razveljavitvi Sklepa Atalanta/1/2014 (Atalanta) (UL L 222, 26.7.2014, str. 14).


title: 2007/623/ES: Sklep Komisije z dne 31. avgusta 2007 o vzpostavitvi skupine neodvisnih zainteresiranih strani za upravne obremenitve na visoki ravni

text:
               28.9.2007

               SL

               Uradni list Evropske unije

               L 253/40

      SKLEP KOMISIJE

   z dne 31. avgusta 2007
   o vzpostavitvi skupine neodvisnih zainteresiranih strani za upravne obremenitve na visoki ravni
   (2007/623/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Dne 24. januarja 2007 je Komisija sprejela Sporočilo z naslovom „Akcijski program za zmanjševanje upravnih obremenitev v Evropski uniji“ (1), v katerem je napovedala svoj namen za pregleden pristop k izvajanju tega akcijskega programa s sodelovanjem zainteresiranih strani iz vse Evropske unije in stalnimi koristmi zaradi njihovih prispevkov.

               (2)

               Evropski svet je spomladi 2007 podprl akcijski program in poudaril cilj zmanjševanja upravnih obremenitev za 25 % do leta 2012.

               (3)

               Komisija se na tem področju že posvetuje in sodeluje s strokovnjaki držav članic v okviru skupine nacionalnih strokovnjakov na visoki ravni za boljšo pravno ureditev, vendar bo Komisija z namenom zagotavljanja enako učinkovite interakcije z drugimi zainteresiranimi stranmi, katerih odziv je nepogrešljiv za dosego ambicioznega cilja zmanjšanja, in v skladu z omenjenim Sporočilom morda morala uporabiti strokovno znanje strokovnjakov iz svetovalnega organa.

               (4)

               Zato je treba ustanoviti skupino strokovnjakov na področju zmanjševanja upravnih obremenitev in opredeliti njene naloge in sestavo.

               (5)

               Skupina mora Komisiji svetovati glede akcijskega programa, zlasti glede ukrepov za zmanjševanje upravnih obremenitev, ki jih predlagajo svetovalci v okviru spletnega posvetovanja in lokalnih delavnic v državah članicah.

               (6)

               Skupino je treba sestaviti iz zainteresiranih strani na visoki ravni, izbranih na podlagi njihovih izkušenj pri boljši pravni ureditvi in/ali področjih politike, zajetih v akcijskem programu. Komisija mora zagotoviti, da so interesi malih in velikih podjetij, socialnih partnerjev, potrošnikov in okoljskih organizacij, vključno z nevladnimi organizacijami, ustrezno zastopani.

               (7)

               Za člane skupine je treba določiti pravila o razkrivanju podatkov, brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (2).

               (8)

               Osebne podatke v zvezi s člani skupine je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).

               (9)

               Primerno je določiti obdobje uporabe tega sklepa. Komisija bo pravočasno preučila smiselnost podaljšanja tega obdobja –

         SKLENILA:
   Člen 1
   Skupina neodvisnih zainteresiranih strani za upravne obremenitve na visoki ravni
   Skupina neodvisnih zainteresiranih strani za upravne obremenitve na visoki ravni, v nadaljnjem besedilu „skupina“, se ustanovi z 31. avgustom 2007.
   Člen 2
   Naloga
   Naloga skupine bo svetovati Komisiji glede Akcijskega programa za zmanjševanje upravnih obremenitev v Evropski uniji, katerega cilj je zmanjšati upravne obremenitve, ki nastanejo zaradi zakonodaje EU, za 25 % do leta 2012.
   Skupina bo zlasti:

               —

               svetovala glede ukrepov za zmanjševanje upravnih obremenitev, ki jih predlagajo svetovalci v okviru spletnega posvetovanja in lokalnih delavnic v državah članicah,

               —

               svetovala Komisiji na njeno zahtevo glede metodoloških vprašanj, ki se lahko pojavijo v akcijskem programu,

               —

               predlagala, kateri dodatni deli obstoječe zakonodaje bi se lahko po potrebi vključili v izvajanje meritev po vsej EU.

         Mandat skupine traja tri leta: lahko se podaljša s sklepom Komisije.
   Člen 3
   Posvetovanje
   1.   Komisija se lahko posvetuje s skupino o kateri koli zadevi, povezani z izvajanjem akcijskega programa za zmanjševanje upravnih obremenitev v Evropski uniji.
   2.   Predsednik skupine lahko Komisijo obvesti, da je zaželeno, da se o določenem vprašanju posvetuje s skupino. Skupina ne zagotavlja takega nasveta, razen če ga Komisija pisno zahteva.
   Člen 4
   Člani – imenovanje
   1.   Skupino sestavlja največ petnajst članov.
   2.   Komisija najprej imenuje predsednika skupine. Člane skupine imenuje Komisija v posvetovanju s predsednikom zainteresiranih strani na visoki ravni s pristojnostmi na področjih iz členov 2 in 3(1).
   Člani so izbrani na podlagi njihovih izkušenj pri boljši pravni ureditvi in/ali področjih politike, zajetih v akcijskem programu. Komisija zagotovi, da so interesi malih in velikih podjetij, socialnih partnerjev, potrošnikov in okoljskih organizacij, vključno z nevladnimi organizacijami, ustrezno zastopani.
   3.   Člani so imenovani kot posamezniki in svetujejo Komisiji neodvisno od vseh zunanjih vplivov v skladu s tem sklepom.
   4.   Člani skupine so imenovani za mandat treh let. Svoje dolžnosti opravljajo, dokler niso zamenjani ali se jim ne izteče mandat.
   5.   Člani, ki ne morejo več učinkovito prispevati k razpravam skupine, dajo odpoved ali ne upoštevajo pogojev iz odstavka 3 tega člena ali člena 287 Pogodbe, se lahko do izteka njihovega mandata zamenjajo.
   6.   Člani morajo vsako leto podati pisno izjavo o delovanju v javnem interesu ter izjavo o odsotnosti kakršnega koli interesa, ki bi lahko negativno vplival na njihovo neodvisnost.
   7.   Imena članov se objavijo na spletni strani Generalnega direktorata za podjetništvo in industrijo. Imena članov se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Delovanje
   1.   V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina. Take podskupine se razpustijo takoj, ko dosežejo svoje cilje. Kadar je to primerno, se zaprosi za mnenje obstoječe skupine zainteresiranih strani s strokovnim znanjem, to mnenje pa se posreduje skupini in podskupinam.
   2.   Komisija ali predsednik, v sporazumu s Komisijo, lahko prosi strokovnjake ali opazovalce s posebnim strokovnim znanjem o temi dnevnega reda, da sodelujejo v razpravah skupine ali podskupine, če je to koristno in/ali potrebno.
   3.   Člani ne smejo razkrivati informacij, ki jih dobijo pri sodelovanju v razpravah skupine ali podskupine, če se te informacije po mnenju Komisije nanašajo na zaupne zadeve.
   4.   Skupina in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Generalni direktorat za podjetništvo in industrijo zagotovi tajniške storitve.
   5.   Skupina sprejme svoj poslovnik na podlagi standardnega poslovnika, ki ga je sprejela Komisija (4).
   6.   Komisija bo na internetu v izvirnem jeziku v splošnem objavila zadevni dokument, vsak ustrezen povzetek ali sklep, ki sta rezultat dela Skupine.
   Člen 6
   Stroški zasedanj
   Komisija povrne potne stroške in, kadar je to primerno, dnevnice članov, strokovnjakov in opazovalcev, povezane z dejavnostmi skupine, v skladu s pravili Komisije o nadomestilih za zunanje strokovnjake.
   Člani, strokovnjaki in opazovalci za svoje storitve niso plačani.
   Stroški zasedanj se povrnejo v mejah letnih dodelitev, ki jih določijo pristojne službe Komisije.
   Člen 7
   Uporaba
   Ta sklep se uporablja tri leta po dnevu sprejetja.

      V Bruslju, 31. avgusta 2007

            Za Komisijo

         Günter VERHEUGEN

            Podpredsednik

      (1)  COM(2007) 23 konč., 24. januar 2007.

      (2)  UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

      (3)  UL L 8, 12.1.2001, str. 1.

      (4)  Standardni poslovnik – Priloga III k dokumentu SEC(2005) 1004.


title: Sklep Sveta (SZVP) 2015/1008 z dne 25. junija 2015 o spremembi Sklepa 2010/413/SZVP o omejevalnih ukrepih proti Iranu

text:
               26.6.2015

               SL

               Uradni list Evropske unije

               L 161/19

         SKLEP SVETA (SZVP) 2015/1008
   z dne 25. junija 2015
   o spremembi Sklepa 2010/413/SZVP o omejevalnih ukrepih proti Iranu
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2010/413/SZVP z dne 26. julija 2010 o omejevalnih ukrepih proti Iranu in razveljavitvi Skupnega stališča 2007/140/SZVP (1) in zlasti člena 23(2) Sklepa,
   ob upoštevanju naslednjega:

               (1)

               Svet je 26. julija 2010 sprejel Sklep 2010/413/SZVP.

               (2)

               V skladu s členom 26(3) Sklepa 2010/413/SZVP je Svet pregledal seznam oseb in subjektov iz Priloge II k navedenemu sklepu.

               (3)

               Eno osebo in osem subjektov bi bilo treba črtati s seznama oseb in subjektov, za katere veljajo omejevalni ukrepi, iz Priloge II k Sklepu 2010/413/SZVP.

               (4)

               Poleg tega bi bilo treba spremeniti vnose za šest subjektov, za katere veljajo omejevalni ukrepi, iz Priloge II k Sklepu 2010/413/SZVP.

               (5)

               Sklep 2010/413/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Priloga II k Sklepu 2010/413/SZVP se spremeni v skladu s Prilogo k temu sklepu.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 25. junija 2015

            Za Svet

            Predsednik

         E. RINKĒVIČS

      (1)  UL L 195, 27.7.2010, str. 39.

      PRILOGA

                  1.

                  Vnosi v zvezi s spodaj navedenimi osebami in subjekti se črtajo s seznama iz Priloge II k Sklepu 2010/413/SZVP:

                              I.

                              Osebe in subjekti, vključeni v jedrske dejavnosti ali dejavnosti v zvezi z balističnimi raketami, ter osebe in subjekti, ki podpirajo iransko vlado
                              A.   Fizične osebe

                                          5.

                                          Mahmood JANNATIAN

                                    B.   Subjekti

                                          160.

                                          CF Sharp and Company Private Limited

                              III.

                              Islamic Republic of Iran Shipping Lines (IRISL)
                              B.   Subjekti:

                                          60.

                                          Bright-Nord GmbH und Co. KG

                                          63.

                                          Cosy-East GmbH und Co. KG

                                          86.

                                          Great-West GmbH und Co. KG

                                          87.

                                          Happy-Süd GmbH und Co. KG

                                          127.

                                          NHL Basic Ltd.

                                          128.

                                          NHL Nordland GmbH

                                          132.

                                          Prosper Basic GmbH

                  2.

                  Naslednji vnosi nadomestijo vnose v zvezi s spodaj navedenimi subjekti iz Priloge II k Sklepu 2010/413/SZVP:

                              I.

                              Osebe in subjekti, vključeni v jedrske dejavnosti ali dejavnosti v zvezi z balističnimi raketami, ter osebe in subjekti, ki podpirajo iransko vlado
                              B.   Subjekti

                                          Ime

                                          Podatki za ugotavljanje istovetnosti

                                          Razlogi

                                          Datum uvrstitve na seznam

                                          76.

                                          Iran Marine Industrial Company (SADRA)

                                          Sadra Building No. 3, Shafagh St., Poonak Khavari Blvd., Shahrak Ghods, P.O. Box 14669-56491, Teheran, Iran.

                                          Pod dejanskim nadzorom podjetja Sepanir Oil & Gas Energy Engineering Company, ki ga je EU opredelila kot podjetje Islamske revolucionarne garde. Iransko vlado podpira s sodelovanjem v iranskem energetskem sektorju, vključno s plinskim poljem South Pars.

                                          23.5.2011

                                          77.

                                          Univerza Shahid Beheshti

                                          Daneshju Blvd., Yaman St., Chamran Blvd., P.O. Box 19839-63113, Teheran, Iran.

                                          Univerza Shahid Beheshti je javni subjekt, ki je pod nadzorom Ministrstva za znanost, raziskave in tehnologijo. Opravlja znanstvene raziskave v zvezi z razvojem jedrskega orožja.

                                          23.5.2011

                                          132.

                                          Naftiran Intertrade Company (alias Naftiran Trade Company) (NICO)

                                          5th Floor, Petropars Building, No. 35 Farhang Boulevard, Snadat Abad Avenue, Teheran, Iran Tel.: +98 21 22372486; +98 21 22374681; +98 21 22374678; Faks: +98 21 22374678; +98 21 22372481 E-naslov: info@naftiran.com

                                          Hčerinska družba (v 100 % lasti) National Iranian Oil Company (NIOC)

                                          16.10.2012

                                          154.

                                          First Islamic Investment Bank

                                          Podružnica: 19A-31-3A, Level 31 Business Suite, Wisma UOA, Jalan Pinang 50450, Kuala Lumpur; Kuala Lumpur; Wilayah Persekutuan; 50450 Tel. 603-21620361/2/3/4, +6087417049/ 417050, +622157948110.
                                          Podružnica: Unit 13 (C), Main Office Tower, Financial Park Labuan Complex, Jalan Merdeka, 87000 Federal Territory of Labuan, Malezija; Labuan F.T; 87000
                                          Odnosi z vlagatelji: Menara Prima 17 th floor Jalan Lingkar, Mega Kuningan Blok 6.2 Džakarta 12950 – Indonezija; Južna Džakarta; Džakarta; 12950

                                          First Islamic Investment Bank (FIIB) nudi finančno in logistično podporo iranski vladi. Babak Zanjani je v imenu iranske vlade prek FIIB nakazoval velike zneske plačil, povezanih z nafto v Iranu.

                                          22.12.2012

                                          157.

                                          HK Intertrade Company Ltd (HK Intertrade)

                                          HK Intertrade Company, 21st Floor, Tai Yau Building, 181 Johnston Road, Wanchai, Hong Kong

                                          HK Intertrade je v popolni lasti in pod nadzorom družbe National Iranian Oil Company, torej subjekta, ki je uvrščen na seznam in je v državni lasti ter podpira iransko vlado. HK Intertrade tudi zagotavlja logistično in finančno podporo iranski vladi, tako da ji pomaga pri prenosu denarja, povezanega z nafto, v imenu iranske vlade.

                                          22.12.2012

                                          158.

                                          Petro Suisse

                                          Petro Suisse Avenue De la Tour- Halimand 6, 1009 Pully, Švica

                                          Petro Suisse je podjetje, dejavno v iranskem naftnem in plinskem sektorju, ki je v 100 % lasti podjetja National Iranian Oil Company (NIOC), ki je uvrščeno na seznam in zagotavlja finančno podporo iranski vladi. Podjetje Petro Suisse je povezano tudi s podjetjem Naftiran Intertrade Co. (NICO), ki je uvrščeno na seznam kot hčerinska družba (100 %) podjetja National Iranian Oil Company (NIOC).

                                          22.12.2012


title: Sklep Evropskega parlamenta (EU) 2015/2211 z dne 27. oktobra 2015 o zaključnem računu Evropskega inštituta za inovacije in tehnologijo za proračunsko leto 2013

text:
               1.12.2015

               SL

               Uradni list Evropske unije

               L 314/39

         SKLEP EVROPSKEGA PARLAMENTA (EU) 2015/2211
   z dne 27. oktobra 2015
   o zaključnem računu Evropskega inštituta za inovacije in tehnologijo za proračunsko leto 2013
   EVROPSKI PARLAMENT,

               —

               ob upoštevanju končnega zaključnega računa Evropskega inštituta za inovacije in tehnologijo za proračunsko leto 2013,

               —

               ob upoštevanju poročila Računskega sodišča o zaključnem računu Evropskega inštituta za inovacije in tehnologijo za proračunsko leto 2013 z odgovori inštituta (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 17. februarja 2015 o podelitvi razrešnice Evropskemu inštitutu za inovacije in tehnologijo glede izvrševanja proračuna za proračunsko leto 2013 (05304/2015 – C8-0054/2015),

               —

               ob upoštevanju svojega sklepa z dne 29. aprila 2015 (3) o odlogu sklepa o podelitvi razrešnice za proračunsko leto 2013, kot tudi odgovorov direktorja Evropskega inštituta za inovacije in tehnologijo,

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4),

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (5), zlasti člena 208,

               —

               ob upoštevanju Uredbe (ES) št. 294/2008 Evropskega parlamenta in Sveta z dne 11. marca 2008 o ustanovitvi Evropskega inštituta za inovacije in tehnologijo (6), zlasti člena 21,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (7),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (8), zlasti člena 108,

               —

               ob upoštevanju člena 94 Poslovnika in Priloge V k Poslovniku,

               —

               ob upoštevanju drugega poročila Odbora za proračunski nadzor (A8-0282/2015),

               1.

               odobri zaključni račun Evropskega inštituta za inovacije in tehnologijo za proračunsko leto 2013;

               2.

               naroči svojemu predsedniku, naj ta sklep posreduje direktorju Evropskega inštituta za inovacije in tehnologijo, Svetu, Komisiji in Računskemu sodišču ter poskrbi za njegovo objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 442, 10.12.2014, str. 184.

      (2)  Glej opombo 1.

      (3)  UL L 255, 30.9.2015, str. 409.

      (4)  UL L 248, 16.9.2002, str. 1.

      (5)  UL L 298, 26.10.2012, str. 1.

      (6)  UL L 97, 9.4.2008, str. 1.

      (7)  UL L 357, 31.12.2002, str. 72.

      (8)  UL L 328, 7.12.2013, str. 42.


title: Sklep Sveta z dne 18. decembra 1995 o sklenitvi Sporazuma med Evropsko skupnostjo in Republiko Bolivijo o predhodnih sestavinah in kemijskih snoveh, ki se pogosto uporabljajo v nezakoniti proizvodnji mamil ali psihotropnih snovi

text:
Pomembno pravno obvestilo

|

31995D0567

Uradni list L 324 , 30/12/1995 str. 0001 - 0002

		Sklep Svetaz dne 18. decembra 1995o sklenitvi Sporazuma med Evropsko skupnostjo in Republiko Bolivijo o predhodnih sestavinah in kemijskih snoveh, ki se pogosto uporabljajo v nezakoniti proizvodnji mamil ali psihotropnih snovi(95/567/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113 Pogodbe v povezavi s prvim stavkom člena 228(2) in člena 228(4) Pogodbe,ob upoštevanju priporočila Komisije,ker je Svet 25. septembra 1995 pooblastil Komisijo, da v imenu Skupnosti s pogajanji uskladi sporazume o nadzoru nad predhodnimi sestavinami in kemijskimi snovmi z državami članicami Organizacije ameriških držav, in prednostno z državami članicami Kartagenskega sporazuma; ker je Komisija na podlagi tega pooblastila 13. novembra 1995 zaključila pogajanja z Republiko Bolivijo;ker je primerno, da se Sporazum med Evropsko skupnostjo in Republiko Bolivijo o predhodnih sestavinah in kemijskih snoveh, ki se pogosto uporabljajo v nezakoniti proizvodnji mamil ali psihotropnih snovi, odobri;ker je primerno, da Svet pooblasti Komisijo, ob posvetovanju s posebnim odborom, ki ga imenuje Svet, da v imenu Skupnosti odobri spremembe, če je v Sporazumu predvideno, da jih sprejme Mešana skupina za spremljanje; ker mora biti takšno pooblastilo omejeno na spremembe prilog k Sporazumu, kolikor se nanašajo na snovi, ki jih že pokriva zakonodaja Skupnosti o predhodnih sestavinah in kemijskih snoveh,SKLENIL:Člen 1Sporazum med Evropsko skupnostjo in Republiko Bolivijo o predhodnih sestavinah in kemijskih snoveh, ki se pogosto uporabljajo v nezakoniti proizvodnji mamil ali psihotropnih snovi, se odobri v imenu Skupnosti.Besedilo sporazuma je priloženo temu sklepu.Člen 2Predsednik Sveta je pooblaščen da imenuje osebo, pooblaščeno za podpis Sporazuma.Člen 3Predsednik Sveta v imenu Skupnosti deponira listino, predvideno v členu 12 Sporazuma [1].Člen 41. Skupnost v Mešani skupini za spremljanje, predvideni v členu 9 Sporazuma, zastopa Komisija, ki ji pomagajo predstavniki držav članic.2. Komisija je pooblaščena, da v imenu Skupnosti odobri spremembe prilog k Sporazumu, ki jih sprejme Mešana skupina za spremljanje v skladu s postopkom, določenim v členu 10 Sporazuma.Komisiji pri opravljanju te naloge pomaga posebni odbor, ki ga imenuje Svet in je odgovoren za določitev skupnega stališča.3. Pooblastilo iz odstavka 2 je omejeno na tiste snovi, ki jih že pokriva ustrezna zakonodaja Skupnosti o predhodnih sestavinah za prepovedane droge in kemijskih snoveh.Člen 5Ta sklep se objavi v Uradnem listu Evropskih skupnosti.V Bruslju, 18. decembra 1995Za SvetPredsednikJ. Borrell Fontelles[1] Dan začetka veljavnosti Sporazuma objavi generalni sekretariat Sveta v Uradnem listu Evropskih skupnosti.--------------------------------------------------


title: Sklep Sveta (EU) 2017/1843 z dne 9. oktobra 2017 o imenovanju člana in treh nadomestnih članov Odbora regij na predlog Republike Finske

text:
               12.10.2017

               SL

               Uradni list Evropske unije

               L 262/5

         SKLEP SVETA (EU) 2017/1843
   z dne 9. oktobra 2017
   o imenovanju člana in treh nadomestnih članov Odbora regij na predlog Republike Finske
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga finske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Ilpa HAALISTA se je sprostilo mesto člana Odbora regij.

               (3)

               Zaradi konca mandatov Veikka KUMPUMÄKIJA, Hannele LUUKKAINEN in Antera SAKSALE so se sprostila tri mesta nadomestnih članov Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se v Odbor regij imenujejo:

               (a)

               za člana:

                           —

                           Ilpo HELTIMOINEN, Lappeenrannan kaupunginvaltuuston jäsen;

               (b)

               za nadomestne člane:

                           —

                           Terhi KOULUMIES, Helsingin kaupunginvaltuuston jäsen,

                           —

                           Jari ANDERSSON, Sastamalan kaupunginvaltuuston jäsen,

                           —

                           Mikko AALTONEN, Tampereen kaupunginvaltuuston jäsen.

         Člen 2
   Ta sklep začne veljati na dan sprejetja.

      V Luxembourgu, 9. oktobra 2017

            Za Svet

            Predsednik

         S. KIISLER

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta z dne 28. januarja 2014 o imenovanju člana upravnega odbora Evropske agencije za kemikalije

text:
               31.1.2014

               SL

               Uradni list Evropske unije

               C 28/6

      SKLEP SVETA

   z dne 28. januarja 2014
   o imenovanju člana upravnega odbora Evropske agencije za kemikalije
   2014/C 28/04
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 79 Uredbe,
   ob upoštevanju naslednjega:

               (1)

               Člen 79 Uredbe (ES) št. 1907/2006 določa, da Svet za člane upravnega odbora Evropske agencije za kemikalije (v nadaljnjem besedilu: upravni odbor) imenuje po enega predstavnika iz vsake države članice.

               (2)

               Svet je s Sklepom z dne 17. maja 2011 (2) imenoval 15 članov upravnega odbora.

               (3)

               Ciprska vlada je obvestila Svet, da namerava ciprskega predstavnika v upravnem odboru zamenjati, zato je dala predlog o imenovanju novega predstavnika, ki bi ga bilo treba imenovati za obdobje do 31. maja 2015 –

         SPREJEL NASLEDNJI SKLEP:
   Člen 1
   Anastassios YIANNAKI, ciprski državljan, rojen 27. septembra 1957, se imenuje za člana upravnega odbora Evropske agencije za kemikalije za obdobje od 28. januarja 2014 do 31. maja 2015 in zamenja Leandrosa NICOLAIDESA.
   Člen 2
   Ta sklep začne veljati na dan sprejetja.

      V Bruslju, 28. januarja 2014

            Za Svet

            Predsednik

         G. STOURNARAS

      (1)  UL L 396, 30.12.2006, str. 1.

      (2)  UL C 151, 21.5.2011, str. 1.


               29.8.2017

               SL

               Uradni list Evropske unije

               C 285/163

         P7_TA(2014)0116
   Sprememba člena 136 Poslovnika o navzočnosti poslancev na sejah
   Sklep Evropskega parlamenta z dne 25. februarja 2014 o spremembi člena 136 Poslovnika Evropskega parlamenta o navzočnosti poslancev na sejah (2013/2033(REG))
   (2017/C 285/25)

      Evropski parlament,

               —

               ob upoštevanju predloga spremembe Poslovnika (B7-0051/2013),

               —

               ob upoštevanju svojega sklepa 2005/684/ES, Euratom, z dne 28. septembra 2005 o sprejetju statuta poslancev Evropskega parlamenta (1),

               —

               ob upoštevanju Sklepa predsedstva z dne 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (2),

               —

               ob upoštevanju členov 211 in 212 Poslovnika,

               —

               ob upoštevanju poročila Odbora za ustavne zadeve (A7-0038/2014),

               1.

               sklene spremeniti Poslovnik, kakor je določeno v nadaljevanju;

               2.

               opozarja, da bo sprememba začela veljati prvi dan naslednjega delnega zasedanja;

               3.

               naroči svojemu predsedniku, naj ta sklep posreduje Svetu in Komisiji v vednost.

      Sprememba 1

      Poslovnik Evropskega parlamenta

      Člen 136 – odstavek 2

                  Veljavno besedilo

                  Sprememba

               2.   Imena navzočih poslancev, vpisana v seznam navzočih, se zabeležijo v zapisnik vsake seje.

               2.   Imena navzočih poslancev, vpisana v seznam navzočih, se zabeležijo v zapisnik vsake seje
                     kot „navzoči“
                  .
                     Imena poslancev, ki imajo opravičilo predsednika, se zabeležijo v zapisniku vsake seje kot „opravičeni“.

      (1)  UL L 262, 7.10.2005, str. 1.

      (2)  UL C 159, 13.7.2009, str. 1.


title: Sklep Sveta z dne 16. decembra 2015 o zamenjavi članov upravnega odbora Evropskega centra za razvoj poklicnega usposabljanja

text:
               22.12.2015

               SL

               Uradni list Evropske unije

               C 430/4

         SKLEP SVETA
   z dne 16. decembra 2015
   o zamenjavi članov upravnega odbora Evropskega centra za razvoj poklicnega usposabljanja
   (2015/C 430/06)
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja (1) in zlasti člena 4 Uredbe,
   ob upoštevanju, da je Komisija Svetu predlagala kandidata za predstavnika delavcev,
   ob upoštevanju naslednjega:

               (1)

               Svet je s sklepoma z dne 14. julija 2015 (2) in 14. septembra 2015 (3) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2015 do 17. septembra 2018.

               (2)

               V skupini predstavnikov delavcev upravnega odbora navedenega centra se je sprostilo mesto člana za Švedsko –

         SPREJEL NASLEDNJI SKLEP:
   Člen 1
   Za člana upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2018, imenuje:
   PREDSTAVNIKI ORGANIZACIJ DELAVCEV

               ŠVEDSKA

               Ann-Sofi SJÖBERG

         Člen 2
   Ta sklep se informativno objavi v Uradnem listu Evropske unije.

      V Bruslju, 16. decembra 2015

            Za Svet

            Predsednik

         C. DIESCHBOURG

      (1)  UL L 39, 13.2.1975, str. 1.

      (2)  UL C 232, 16.7.2015, str. 2.

      (3)  UL C 305, 16.9.2015, str. 2.


title: 2012/354/EU: Sklep Evropskega parlamenta in Sveta z dne 13. junija 2012 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/020 ES Comunidad Valenciana, obutvena industrija, Španija)

text:
               4.7.2012

               SL

               Uradni list Evropske unije

               L 174/23

         SKLEP EVROPSKEGA PARLAMENTA IN SVETA
   z dne 13. junija 2012
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/020 ES Comunidad Valenciana, obutvena industrija, Španija)
   (2012/354/EU)
   EVROPSKI PARLAMENT IN SVET EVROPSKE UNIJE STA —
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 28 tega sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3),
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore delavcem, ki so postali presežni zaradi velikih strukturnih sprememb v svetovnih trgovinskih tokovih, do katerih je prišlo zaradi globalizacije, ter za pomoč pri njihovi ponovni vključitvi na trg dela.

               (2)

               Področje uporabe ESPG je bilo za vloge, predložene od 1. maja 2009, razširjeno na podporo delavcem, ki so postali presežni neposredno zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev iz ESPG do letne zgornje meje 500 milijonov EUR.

               (4)

               Španija je 28. decembra 2011 vložila vlogo za uporabo sredstev iz ESPG v zvezi s presežnimi delavci v 146 podjetjih, ki delujejo v panogi, razvrščeni v oddelek 15 NACE po reviziji 2 (proizvodnja usnja, usnjenih in sorodnih izdelkov) v regiji na ravni NUTS II Comunidad Valenciana (ES52), in jo do 23. februarja 2012 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 1 631 565 EUR.

               (5)

               Zato bi bilo treba z uporabo sredstev iz ESPG zagotoviti finančni prispevek za vlogo, ki jo je predložila Španija –

         SPREJELA NASLEDNJI SKLEP:
   Člen 1
   V splošnem proračunu Evropske unije za proračunsko leto 2012 se iz Evropskega sklada za prilagoditev globalizaciji uporabi vsota 1 631 565 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 13. junija 2012

            Za Evropski parlament

            Predsednik

         M. SCHULZ

            Za Svet

            Predsednik

         N. WAMMEN

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.